樸鄉釣隠圖
作者：王十朋
朝代：宋

paragraphs: 君不見少陵先生詩有說，淳樸之處山川別。
廣文示我樸鄉圖，山水高長景奇絕。
嚴坂疑爲子陵隠，昆溪想自崑崙决。
漁人欵乃山水間，抱璞含淳釣清潔。
九仙高舉留遺躅，三徑名家出人傑。
早將樸直取巍科，行展樸忠立奇節。
鳴琴百里邑，既以樸化民。
橫經泮水宮，又以樸誨人。
他年致君堯舜上，坐使風俗俱還淳。
功成名遂却歸去，漁釣重尋舊隠淪。
廣文笑我言，公樸甚我樸。
聞公家左原，四面擁山岳。
迴隠如愚溪，窈深若盤谷。
人皆樸其貌，公又樸其學。
君子以爲古，先進於禮樂。
公鄉真樸鄉，胡爲不自覺。
願公著隠服，歸尋舊盤旋。
酌酒梅溪上，把釣蓴湖邊。
更畫左原山水圖，與此樸鄉圖並傳。
天下大樸散已久，二鄉猶在羲皇前。